‘AKR’ฟุ้งปีนี้รายได้โต รัฐลงทุนรถยนต์หนุน
AKR มั่นใจปีนี้รายได้โต ตอนนี้มีงานในมือแล้ว 700 ล้าน ต่างประเทศโตดี บรูไนสั่งซื้อ 63 ล้าน
4 มี.ค. 2556

AKR มั่นใจปีนี้รายได้โต ตอนนี้มีงานในมือแล้ว 700 ล้าน ต่างประเทศโตดี บรูไนสั่งซื้อ 63 ล้าน 
นายดนุชา น้อยใจบุญ กรรมการผู้จัดการ บริษัท เอกรัฐวิศวกรรม (AKR) เปิดเผยว่า แนวโน้มการดำเนินธุรกิจของบริษัทในปี 2556 น่าจะยังคงเติบโตได้อย่างต่อเนื่อง และคาดว่ารายได้น่าจะโตจากปี 2555 กว่า 10%
อย่างไรก็ตาม ในขณะนี้บริษัทมีงานในมือแล้วประมาณ 700 ล้านบาท ที่จะรับรู้ในปีนี้ และล่าสุดรัฐบาลบรูไนได้สั่งซื้อหม้อแปลงของบริษัทเข้ามามูลค่ากว่า 63 ล้านบาทแล้ว
“ปีนี้น่าจะเป็นปีที่ดีของบริษัทได้อีก เพราะการที่รัฐบาลมีการลงทุนอย่างชัดเจนในเรื่องของการสร้างถนน รวมถึงการขยายตัวของอุตสาหกรรมรถยนต์และการย้ายฐานการผลิตรถยนต์เข้ามาสู่ประเทศไทย ก็จะส่งผลให้ความต้องการซื้อหม้อแปลงเพิ่มขึ้นตามด้วย” นายดนุชา กล่าว
ด้านการเติบโตของตลาดหม้อแปลงต่างประเทศก็น่าจะขยายตัวได้ดี และปีนี้มองว่าการค้าจากต่างประเทศน่าจะเติบโตได้ประมาณ 50-60% และคาดว่าปีนี้รายได้จากต่างประเทศก็จะขยับตัวขึ้นไปอยู่ที่ 10% จากปัจจุบันอยู่ที่ 7% และอีก 97% เป็นการขายในตลาดในประเทศ
สำหรับผลงานปี 2555 บริษัทมีกำไรสุทธิ 111 ล้านบาท เติบโตขึ้นอย่างมากจากปีก่อนที่ขาดทุนสุทธิ 105 ล้านบาท ซึ่งผลดำเนินงานที่ดีขึ้นมาจากการขายหม้อแปลงที่เพิ่มสูงขึ้นหลังเกิดน้ำท่วม ส่งผลให้ยอดขายอยู่ที่ 2,300 ล้านบาท ขณะที่ในส่วนของการผลิตบริษัทก็มีการเพิ่มประสิทธิภาพในการผลิตและผลิตในปริมาณที่มากขึ้น จึงทำให้ต้นทุนต่อหน่วยในการผลิตลดลงและสนับสนุนให้อัตรากำไรขั้นต้นดีขึ้น โดยกำไรขั้นต้นของบริษัทเฉลี่ยอยู่ที่ 25-30%